1/ Postupak izbora dekana na Medicinskom fakultetu Sveučilišta u Splitu uređen je Poslovnikom o postupku izbora dekana Medicinskog fakulteta koji je donijelo Fakultetsko vijeće Medicinskog fakulteta 2001. godine (dalje – Poslovnik).

2/ Odredbe relevantne za postupak i način izbora dekana su sadržane u člancima 10., 14. i 15. Poslovnika.
Odredba čl. 10. Poslovnika je načelna i opća odredba o donošenju odluke o izboru dekana, a prvenstveno i izravno se primjenjuje kada se u postupku izbora odlučuje samo o jednom kandidatu. To u konkretnom predmetu nije bio slučaj.

3/ Odredbe čl. 14. i 15. Poslovnika primjenjuju se u slučaju kada se kandidiraju, odnosno kada se odlučuje o izboru dekana između više prijavljenih kandidata.
Temeljni cilj svakog propisa o izboru dekana, pa i Poslovnika, jest da u slučaju kada se u postupak za izbor dekana prijavi više kandidata, konačni izbor se svede samo na dva kandidata.
U tom smislu odredba čl. 15. Poslovnika primjenjuje se samo u slučaju kada se glasa između više prijavljenih kandidat, na način da se prijavilo više od dva kandidata, pa se dogodi da jedan kandidat dobije najviše glasova, ali manje od potrebne nad-polovične većine ukupnog broja članova Fakultetskog vijeća, a drugi i treći kandidat dobiju jednaki broj glasova. Jasno je da se odredbe toga članka ne mogu primijeniti u konkretnom postupku izbora o kojemu je ovdje riječ.

4/ Što se odredbi članka 14. Poslovnika tiče, jasno je da se odredba st. 1. primjenjuje u samo slučaju kada se na natječaj prijavilo, odnosno kada se odlučuje o izboru između više od dva kandidata. To se jasno može zaključiti i nedvojbeno proizlazi iz dikcije dijela odredbe: „glasovanje se ponavlja za dva pristupnika koji su dobili najveći broj glasova u provedenom glasovanju“.
Uostalom takvo rješenje u postupku izbora dekana sadrže i propisi drugih sastavnica Sveučilišta u Splitu kada se vrši izbor između tri ili više prijavljenih kandidata, a i Statut Sveučilišta u Splitu u dijelu u kojemu se uređuje postupak izbora rektora sadrži jednako rješenje. Te odredbe tumače se upravo na način kako ih je protumačilo i primijenilo Fakultetsko vijeće Medicinskog fakulteta Sveučilišta u Splitu u ovom postupku izbora.

5/ Odredba st. 2. čl. 14. Poslovnika primjenjuje se kada se postupak izbora provodi između dva kandidat, bez obzira na to jesu li ta dva kandidat ostala nakon glasovanja o izboru između tri ili više kandidata sukladno stavku 1. čl. 14. Poslovnika, ili su se od samog početka postupka izbora kandidirala samo dva kandidata, kao što je to bilo u ovom postupku izbora. U takvom slučaju izravno se primjenjuju odredbe st. 2. čl. 14. Poslovnika što je Fakultetsko vijeće Medicinskog fakulteta Sveučilišta u Splitu i uradilo.
Drugim riječima, pošto su se na natječaj za izbor dekana Medicinskog fakulteta Sveučilišta u Splitu prijavila samo dva kandidata pa kod glasovanja niti jedan od njih nije dobio „nad - polovičnu većinu glasova sveukupnog broja članova Fakultetskog vijeća“ (arg. Poslovnik, čl. 10.), tada se, sukladno odredbi st. 2. čl. 14. Poslovnika, „glasovanje ponavlja za onog pristupnika koji je dobio veći broj glasova po istom postupku“. Fakultetsko vijeće je postupilo i odlučilo sukladno toj odredbi kada je u drugi krug glasanja poslalo kandidata koji je u prvom krugu dobio veći broj glasova.
Tvrdnje i tumačenja da bi u navedenom slučaju trebalo ponovno provesti glasanje između oba kandidata, ne samo da nisu pravno utemeljena (na odredbama Poslovnika), nego su i pravno-teorijski neprihvatljiva. Naime, ponavljanjem istog postupka (izbora dekana) od strane istoga tijela (Fakultetskog vijeća Medicinskog fakulteta) o istim kandidatima u postupku izbora dekana (Bučan i Tonkić) te o istom predmetu postupka (izbor dekana), došlo bi do povrede vrhovnog postupovno-pravnog načela ne bis in idem, odnosno ne dva puta o istoj stvari. Takvo drugo glasovanje bilo bi pravno nedopušteno i suprotno načelu pravne sigurnosti. 

6/ Nedvojbeno je da je odredbe Poslovnika ovlašteno tumačiti jedino Fakultetsko vijeće Medicinskog fakulteta Sveučilišta u Splitu koje je i donijelo Poslovnik. To je svakako u skladu i s Ustavom zajamčenim načelom autonomije sveučilišta, odnosno akademskom samoupravom i više odluka Ustavnog suda kojima se definira i tumači Ustavna odredba o autonomiji sveučilišta. Donošenjem odluke o izboru dekana na način na koji je donesena, Fakultetsko vijeće Medicinskog fakulteta Sveučilišta u Splitu, kao jedini ovlašteni organ za tumačenje odredbi Poslovnika, istovremeno je dalo i pravovaljano tumačenje o načinu primjene odredbi čl. 10., 14. i 15. Poslovnika i to upravo na način na koji je odlučeno u provedenom postupku izbora.

